Koolstofdisulfied is 'n chemiese verbinding met die formule CS2. Dit is 'n vlugtige en giftige vloeistof wat baie brandbaar is. Koolstofdisulfied word in die nywerheid op groot skaal vervaardig. Ongeveer 235 000 ton is in 1991 wêreldwyd geproduseer. Dit kan uit die elemente vervaardig word volgens die reaksie: C + 2 S → C S 2 {\displaystyle C+2S\to CS_{2}} Swaweldamp word -onder uitsluiting van lug of vog- deur 'n bed van kool gelei by 800-1000 °C en die gasvormige reaksieproduk word afgevoer. Dit bevat koolstofdioksied, waterstofsulfied, swaweldamp en karbonielsulfied, wat geskei moet word. 'n Ander metode om dit te vervaardig is uit metaan: C H 4 + 4 S → C S 2 + 2 H 2 S {\displaystyle CH_{4}+4S\to CS_{2}+2H_{2}S} Die produk koolstofdisulfied word dikwels onder water gestoor om sy ontbrandingsgevaar te verminder. Koolstofdisulfied is 'n goeie nie-polêre oplosmiddel. Dit los selfs swawel op. Die stof is reaktief en 55-65% van die produk word gebruik vir die vervaardiging van rayon en sellofaan.